






















01.1
TROSOLWG A PHOLISI SICRHAU ANSAWDD A SAFONAU

TROSOLWG SICRHAU ANSAWDD PRIFYSGOL METROPOLITAN CAERDYDD
1 Cyflwyniad

1.1 Mae’r Brifysgol wedi ymrwymo i ddatblygu, cyflwyno a gweithredu systemau sy’n sicrhau ansawdd ei rhaglenni.

1.2 Mae’r systemau sydd ar waith ar hyn o bryd wedi cael eu datblygu dros nifer o flynyddoedd ac maent yn canolbwyntio ar y tri phrif fecanwaith canlynol:

· dilysu rhaglenni

· monitro rhaglenni bob blwyddyn

· adolygiad cyfnodol o raglenni

1.3 Mae pob un o’r mecanweithiau hyn yn cael eu disgrifio mewn mannau eraill, felly diben y trosolwg hwn yw nodi sut maent yn cysylltu â’i gilydd ac yn rhyngwynebu â systemau eraill y brifysgol er mwyn darparu prosesau monitro, adrodd a gweithredu cynhwysfawr.

1.4 Y systemau cydgysylltiedig yw strwythur pwyllgorau’r Brifysgol - gan gynnwys y Pwyllgorau Rhaglenni, y Pwyllgorau Ysgolion, y Bwrdd Academaidd a’i Is-fyrddau - y system mynediad sylfaenol a’r system mynediad eithriadol, y system Arholwyr Allanol, y system adborth gan fyfyrwyr a systemau amrywiol arsylwi allanol.

2 Dilysu

2.1 Mae gwaith dilysu yn ceisio sicrhau bod rhaglenni a gyflwynir i bortffolio’r Brifysgol yn bodloni gofynion y trothwy ansawdd a safonau. Mae’n ymchwilio i staffio, adnoddau, cynnwys, asesu ac ati, ac mae cynnwys aelodau allanol ar y panel yn rhoi rhywfaint o sicrwydd bod safonau a gyflawnir ar y rhaglen yn debygol o fod yn debyg i safonau mewn lleoedd eraill.

2.2 Mae tri math o waith dilysu ar gael:

(i) Prifysgol Metropolitan Caerdydd sydd â chyfrifoldeb llawn yn rhinwedd ei swyddogaeth fel corff dilysu, neu’r ffaith fod ganddi berthynas â’r corff dilysu fel bod y gwaith dilysu yn cael ei wneud ar ran y corff hwnnw (e.e. rhaglenni Pearson).

(ii) Nid oes gan Brifysgol Metropolitan Caerdydd gyfrifoldeb yn yr un modd â’r uchod, sy’n golygu bod y digwyddiad dilysu yn ddigwyddiad mewnol, cyn i’r corff dilysu gwblhau dilysiad terfynol.

(iii) Mae fersiwn o’r rhaglen eisoes yn bodoli mewn un dull astudio penodol, a bod dull/dulliau astudio ychwanegol yn cael ei gyflwyno/eu cyflwyno.

2.3 Mae manylion pob un o’r uchod wedi’u darparu yn rhywle arall.

2.4 Gallai canlyniadau digwyddiad dilysu gynnwys gosod amodau i’w bodloni o fewn amserlen benodol.

2.5 Hefyd, gosodir mecanweithiau cymeradwy amrywiol ar gyfer gwneud newidiadau i raglenni presennol.

3 Cymeradwyaeth y Pwyllgor Ansawdd a Safonau Academaidd

3.1 Mae adroddiadau wedi’u cadarnhau o ddigwyddiadau dilysu yn cael eu cyflwyno i’r Pwyllgor Ansawdd a Safonau Academaidd, sy’n gwneud argymhelliad i’r Bwrdd Academaidd wedyn ynglŷn â chymeradwyo’r rhaglen ac felly rhoi caniatâd i’w darparu.

3.2 Yn y rhan fwyaf o achosion, mae cymeradwyaeth o’r fath yn amodol ar fodloni’r amodau a osodwyd o fewn amserlen benodol.

4 Cymeradwyaeth y Corff Dilysu

4.1 Ar yr un pryd â cheisio cymeradwyaeth y Pwyllgor Ansawdd a Safonau Academaidd, neu ar ôl hynny, anfonir deunydd perthnasol at y Corff Dilysu neu’r Corff Dyfarnu, lle bo hynny’n briodol, ar gyfer cymeradwyaeth derfynol. (Mewn rhai achosion, gallai ‘hysbysiad’ fod yn air mwy priodol na chymeradwyaeth).

5 Cynlluniau Gwella Rhaglenni

5.1 Rhaid i bob rhaglen y mae’r Brifysgol yn cynnig cymhwyster ffurfiol a chydnabyddedig ar ei chyfer gwblhau adroddiad Cynllun Gwella’r Rhaglen (PEP) i’w gyflwyno i’r Gyfarwyddiaeth Gwella Ansawdd. Mae’r adroddiad yn cyfeirio at iechyd y rhaglen ym mhob agwedd, ac mae’n cynnwys gwybodaeth am ddangosyddion perfformiad fel canlyniadau myfyrwyr, cyfraddau cadw myfyrwyr, arolwg o’r myfyrwyr, a gwybodaeth am berfformiad y modiwl. Hefyd, mae’n ei gwneud yn ofynnol i dîm y rhaglen nodi’r materion sydd wedi deillio o adroddiadau dilysu ac adolygu ac adroddiadau blaenorol, materion a godwyd gan fyfyrwyr, Arholwyr Allanol ac asesiadau allanol. Hefyd, mae’n ei gwneud yn ofynnol iddynt nodi pa gamau sydd wedi’u cymryd neu sy’n cael eu cynnig; nodir effeithiolrwydd camau gweithredu arfaethedig o’r fath yn adroddiad y flwyddyn ganlynol.

5.2 Mae adroddiadau yn destun craffu gan Ysgolion lle mae camau yn cael eu monitro, a lle mae camau sy’n ofynnol i’r Ysgol eu cymryd yn cael eu hystyried. Hefyd, mae’n ofynnol i’r Ysgol lunio Cynllun Ymgysylltu â Myfyrwyr, gan ystyried cynnwys PEPs yr ysgol.

5.3 Defnyddir dadansoddiad o’r themâu a’r materion sy’n deillio o’r adroddiadau, wedi’i lunio gan y Gyfarwyddiaeth Gwella Ansawdd, i lywio cyfarfodydd gyda phob ysgol dan gadeiryddiaeth y Cyfarwyddwr Gwella Dysgu. 

5.4 Mae canlyniadau’r cyfarfodydd hyn, ynghyd ag elfennau allweddol o’r dadansoddiad thematig, yn cael eu cyflwyno i’r Pwyllgor Ansawdd a Safonau Academaidd.

5.5 Wrth fonitro iechyd rhaglenni drwy’r broses hon, mae strwythur pwyllgorau’r Brifysgol, fel y cyfeirir ato uchod, yn chwarae rhan hanfodol. Mae Timau a Phwyllgorau Rhaglenni, Pwyllgorau Ysgolion, a’r Pwyllgor Ansawdd a Safonau Academaidd yn gyfrifol am fonitro, adrodd a gweithredu ar y materion sy’n codi.

6 Adolygiad Cyfnodol o Raglenni

6.1 Fel arfer, cynhelir Adolygiad Cyfnodol o Raglenni bob pum mlynedd, ac mae’r adolygiad cyntaf yn cael ei gynnal bum mlynedd ar ôl y dilysiad cychwynnol. Mae’n darparu mecanwaith ar gyfer craffu mewn ffordd gynhwysfawr ar sut mae’r rhaglen wedi gweithredu dros gyfnod yr adolygiad, ac mae’n cynnwys academyddion allanol fel aelodau’r panel.

6.2 Gallai canlyniadau adolygiad gynnwys gosod amodau a/neu argymhellion, yn yr un modd â chanlyniadau’r dilysiad cychwynnol.  Mae manylion y broses adolygu wedi’u darparu yn rhywle arall.

6.3 Er mai pum mlynedd yw’r cyfnod arferol rhwng adolygiadau, mae’n bosibl y bydd sefyllfa yn codi sy’n golygu bod angen cynnal adolygiad yn gynharach neu’n hwyrach. Felly, mae ceisiadau am ddigwyddiadau adolygu dewisol o’r fath, a cheisiadau am ohirio digwyddiadau adolygu, yn cael eu gwneud gan Dîm Cynllunio a Rheoli’r Ysgol (trwy’r Dirprwy Ddeon/Deon Cyswllt) i’r Pwyllgor Ansawdd a Safonau Academaidd, ac ar ôl hynny sefydlir amserlen ddigwyddiadau gan y Gyfarwyddiaeth Gwella Ansawdd.

6.4 Mae adroddiadau wedi’u cadarnhau o ddigwyddiadau adolygu yn cael eu cyflwyno i’r Pwyllgor Ansawdd a Safonau Academaidd, sydd wedyn yn gwneud argymhelliad i’r Bwrdd Academaidd i gymeradwyo (neu fel arall) parhau â’r rhaglen; gall cymeradwyaeth o’r fath fod yn amodol ar fodloni amodau a osodir.
7 Addasiadau i Raglenni

7.1 O bryd i’w gilydd, mae angen newid rhaglenni mewn ymateb i faterion sydd wedi’u codi gan fyfyrwyr, arholwyr, ac ati, neu oherwydd newidiadau i ofynion y corff proffesiynol, neu er mwyn diweddaru cynnwys y rhaglen, neu, yn wir, o ganlyniad i bolisi’r Brifysgol.

7.2 Mae mecanwaith ar gael i hwyluso newid o’r fath, tra ar yr un pryd yn cynnal uniondeb y rhaglen a’r broses ddilysu gysylltiedig. Mae manylion y weithdrefn addasu i’w gweld yn yr adran ‘Addasiadau i Raglenni’.


POLISI SAFONAU ACADEMAIDD

PRIFYSGOL METROPOLITAN CAERDYDD

1 Rhagymadrodd:
Mae’r Brifysgol wedi ymrwymo i ddarparu gweithgareddau dysgu, addysgu, asesu ac ymchwil o’r ansawdd uchaf sy’n gyson â’r safonau y cytunwyd arnynt. Mae hyn yn berthnasol i’r holl weithgareddau o’r fath, waeth a ydynt yn cael eu darparu yn uniongyrchol gan y Brifysgol (gan gynnwys y rhai sy’n cael eu darparu yn electronig) neu drwy gytundebau cydweithredol gyda phartneriaid priodol. Er mwyn cefnogi’r ymrwymiad hwn, mae’r Brifysgol wedi datblygu fframwaith polisi academaidd sy’n sylfaen i ddarparu’r holl weithgareddau perthnasol. Prif nod y fframwaith polisi hwn yw gwella gweithgareddau dysgu, addysgu, asesu ac ymchwil trwy broses barhaus o wella ansawdd. Mae’r Polisi Safonau Academaidd hwn, sy’n rhan o’r fframwaith, wedi’i gynllunio i sicrhau bod systemau cadarn ar waith er mwyn sicrhau ansawdd a chynnal safonau.

2 Y Polisi:
· Bydd yr holl systemau a gweithdrefnau ansawdd yn cael eu cynllunio i sicrhau cydymffurfiaeth, yn y man lleiaf, â safonau cenedlaethol y cytunwyd arnynt fel y’u diffiniwyd, er enghraifft, gan God Ansawdd y DU ar gyfer Addysg Uwch.
· Bydd pob system o’r fath, ac yn enwedig y rhai sy’n ymwneud â datblygu ac adolygu rhaglenni, lle bo hynny’n briodol, yn rhoi sylw dyladwy i’r safonau hyn.
· Bydd proses o fonitro rheolaidd yn cael ei chynnal er mwyn sicrhau effeithiolrwydd systemau a gweithdrefnau a, lle bo angen, bydd unrhyw addasiadau angenrheidiol yn cael eu rhoi ar waith.
· Wrth ddadansoddi’r holl weithgareddau dysgu ac addysgu, defnyddir ystod o ddangosyddion perfformiad y cytunwyd arnynt er mwyn sicrhau safonau priodol y gweithgareddau hyn.
· Bydd yn ofynnol i bob Arholwr Allanol wneud sylwadau penodol ar safonau.
· Bydd disgwyl i bob aelod o staff dderbyn cyfrifoldeb personol am ansawdd eu cyfraniad at gyfleoedd dysgu ac addysgu, a gwneud eu gorau i gynnal safonau priodol.
· Bydd rhanddeiliaid eraill, gan gynnwys myfyrwyr a chyflogwyr, yn cael eu hannog i gymryd rhan lawn mewn gweithgareddau sydd wedi’u cynllunio i gynnal safonau priodol.
· Bydd gan y Brifysgol systemau i gasglu a dadansoddi tystiolaeth sy’n gysylltiedig â safonau ar lefelau amrywiol.
· Os yw tystiolaeth o’r fath yn awgrymu nad yw safonau priodol yn cael eu cynnal, bydd y Brifysgol yn sicrhau bod camau’n cael eu cymryd i unioni’r sefyllfa.

3 Monitro:
· [bookmark: cysill]Bydd gan y Pwyllgor Ansawdd a Safonau Academaidd gyfrifoldeb gweithredol am fonitro effeithiolrwydd y Polisi Safonau Academaidd, ar ran y Bwrdd Academaidd a’r Bwrdd Llywodraethwyr.

